Kanxion chujni Jerusalén kuexiꞌin na̱ ndachro na̱:
—¿Ajeꞌa xii jiꞌi thi jithjee na̱ ixin suen na̱ xa?
Aro tsjexin ra kexreen jinichja xa ngayee chujni,
ko xruꞌin kensen kayakuen.
¿O ni judío thetuꞌan ubithikaon ixin xii jiꞌi thi Cristo?
Aro jaꞌan ná nua ná thinoo juixin xii jiꞌi,
ko are tsii Cristo,
xruꞌin chujni tsunuꞌe thinoo tsixin.
Ko are Jesús jitjaago ngaxiꞌin niꞌngo,
jeꞌe seen ndachro:
—¿Jaꞌa ra chunxin ni ra ko nuꞌa ra thinoo juixin?
Ko jaꞌan juiꞌa ixin jaꞌan rujinaꞌo,
jaꞌan juiꞌi ixin thi ruaꞌan na jian ko jeꞌe thi ndua,
ko jaꞌa ra chunxianꞌa ra jeꞌe.
Ko jaꞌan chunxin jeꞌe ixin jaꞌan juixin ngain jeꞌe,
ko jeꞌe ruꞌan na.
Kuthimejan binao na̱ rutse na̱ Jesús,
aro bincheꞌa na̱ ixin xra xethjaꞌa nchaꞌon ixin rutse na̱.
Aro tsjé chujni bithikaon na̱ ngain jeꞌe,
ko ndachro na̱:
—Are tsii Cristo,
¿a xra sincheꞌe icha tsjé thi naꞌa dikunxin chujni ke xii jiꞌi?
Xi fariseo binthekiꞌin xa thi bandachro chujni ixin Jesús,
ko jeꞌe xa ko kanxion xi daana baketuꞌan ngain icha xi daana ruaꞌan xa xi bagenda niꞌngo ixin rutse xa Jesús.
Kuthimejan Jesús ndachro:
—Jaꞌan xra sariꞌi ngajin ra aro iseꞌa,
kuthimejan sarukjan na ngain thi ruaꞌan na.
Jaꞌa ra tsjee ni ra aro sinchiꞌa ni ra ixin jaꞌa ra chroꞌa tsji ra thi jaꞌan sariꞌi.
Kuthimejan ni judío,
ni baketuꞌan kuexiꞌin na̱ ndache choo na̱:
—¿Thinoo satsji xii jiꞌi ixin jaꞌan ná chroꞌa sinthoo ná xa?
¿A satsji xa ngain icha ni judío,
ni te ngayee chujni griego ko a nthi̱ꞌa̱ tsjaago xa ngain chujni griego?
¿Keꞌe ruchro thi ndathjo ná xa:
“Tsjee ni ra aro sinchiꞌa ni ra ko jaꞌa ra chroꞌa tsji ra nthi̱ꞌa̱ thi sariꞌi”?
Ngain thi nchaꞌon thjexin kiai,
nchaꞌon mee nchaꞌon icha renthe,
ko Jesús bingathjen ko seen ndachro:
—Ja̱ chrujan chujni beꞌen jinda,
tsii ngajin ko siꞌi nda.
Inchin ndachro ngain Xruen Ndo Dio;
thi chujni dithikaon ngajin,
ngain anseen chujni mee rukjan xraa naa thi dachrjeduxin jinda nchegechon ni.
Jiꞌi ndachro Jesús ixin jinichja ixin Espíritu Santo,
thi sayée kain chujni sithikaon jeꞌe,
aro nchaꞌon mee Espíritu xra juiꞌa ixin Jesús xra sakuajinꞌa ngajni.
Kanxion ni te ngayee chujni nthi̱ꞌa̱,
are kuiꞌin na̱ jiꞌi,
ndachro na̱:
—Ndua xii jiꞌi thi dayée juajnee Ndo Dio.
Ikanxion na̱ ndachro na̱:
—Xii jiꞌi thi Cristo.
Aro ikanxion na̱ ndachro na̱:
—¿Kexreen tsixin Cristo ngain nunthe Galilea?
¿A jeꞌa ngain Xruen Ndo Dio ndachro ixin Cristo rugunda sachrjeninxin ngain naa chujnii rey David?,
ko chujni jiꞌi tsixin Belén,
thi kai kjui rajnee David.
Ko jañaa chujni jejee binthexraxaon na̱ ixin Jesús.
Ko kanxion na̱ binao na̱ rutse na̱ Jesús ixin rukiaxiꞌin na̱,
aro xruꞌin ni tse.
Ko xi bagenda niꞌngo kjan xa ngain xi fariseo ko ngain xi daana thetuꞌen icha xi daana ko banchiangi xa:
—¿Unda bikoꞌa ra Jesús?
Ko xi bagenda niꞌngo binthendachro xa:
—¡Xruꞌin chujni thian ná nichja jian inchin nichja xii jiꞌi!
Kuthimejan xi fariseo binthendachro xa:
—¿A kai jaꞌa ra binthayaꞌa ra xii yaa?
¿A chrujan xi thetuan ná o xi thetuꞌen xi fariseo bithikaon xa ngain xii yaa?
¡Naꞌi!
Aro chujni ruee Jesús chunxinꞌa na ley,
ko Ndo Dio sincheꞌe jie̱ ngain na̱.
Ko Nicodemo,
thi kai fariseo ko bitsjeꞌe Jesús naa thie,
ndachro:
—¿A ley chunda ná ncheꞌe jie̱ ngain naa xii are xra thinꞌa ná thi ndachro xa ko jamee rukunua ná keꞌe bincheꞌe xa?
Kuthimejan jeꞌe xa binthendachro xa:
—¿A jaꞌa kai naa xii Galilea?
Tsjeꞌe ngain Xruen Ndo Dio,
ko tsunuꞌa ixin xruꞌin ni bagayée juajnee Ndo Dio juixin Galilea.
Kuthimejan kain xa sabinthekji xa nchianduꞌa xa.